CELEX: 32021R1005
Language: lt
Date: 2021-06-21 00:00:00
Title: Tarybos reglamentas (ES) 2021/1005 2021 m. birželio 21 d. kuriuo iš dalies keičiamas Reglamentas (ES) 2016/44 dėl ribojamųjų priemonių atsižvelgiant į padėtį Libijoje

2021 6 22   
               
               
                  LT
               
               
                  Europos Sąjungos oficialusis leidinys
               
               
                  L 222/1
               
            
         TARYBOS REGLAMENTAS (ES) 2021/1005
         2021 m. birželio 21 d.
         kuriuo iš dalies keičiamas Reglamentas (ES) 2016/44 dėl ribojamųjų priemonių atsižvelgiant į padėtį Libijoje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 215 straipsnį,
         atsižvelgdama į 2015 m. liepos 31 d. Tarybos sprendimą (BUSP) 2015/1333 dėl ribojamųjų priemonių atsižvelgiant į padėtį Libijoje ir kuriuo panaikinamas Sprendimas 2011/137/BUSP (1),
         atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
         kadangi:
         
                     (1)
                  
                  
                     Tarybos reglamentu (ES) 2016/44 (2) įgyvendinamos Sprendimu (BUSP) 2015/1333 numatytos priemonės;
                  
               
                     (2)
                  
                  
                     2021 m. balandžio 16 d. Jungtinių Tautų Saugumo Taryba (JT ST) priėmė rezoliuciją 2571 (2021). JT ST priminė rezoliuciją 2174 (2014), kuria nuspręsta, kad rezoliucijoje 1970 (2011) nustatytos priemonės taip pat taikomos asmenims ir subjektams, dalyvaujantiems JT ST rezoliucijoje 1970 (2011) neišvardytuose veiksmuose, kurie kelia grėsmę taikai, stabilumui ar saugumui Libijoje arba kurie trukdo ar kenkia sėkmingam Libijos politinio pereinamojo proceso užbaigimui, arba teikia paramą tokiems veiksmams. Ji taip pat pabrėžė, kad tokie veiksmai galėtų apimti trukdymą ar kenkimą Libijos politinio dialogo forumo veiksmų gairėse suplanuotiems rinkimams;
                  
               
                     (3)
                  
                  
                     2021 m. birželio 21 d. Taryba priėmė Sprendimą (BUSP) 2021/1014 (3) dėl Sprendimo (BUSP) 2015/1333 dalinio pakeitimo, kuriame ji patikslino, kad kriterijai, pagal kuriuos nustatomos ribojamosios priemonės, taip pat apima fizinius ar juridinius asmenis, subjektus ir organizacijas, kurie trukdo ar kenkia rinkimams, suplanuotiems Libijos politinio dialogo forumo veiksmų plane;
                  
               
                     (4)
                  
                  
                     kai kurios iš tų priemonių patenka į Sutarties taikymo sritį, todėl siekiant visų pirma užtikrinti, kad jos būtų taikomos vienodai visose valstybėse narėse, būtina imtis reguliavimo veiksmų Sąjungos lygmeniu;
                  
               
                     (5)
                  
                  
                     todėl Reglamentas (ES) 2016/44 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2016/44 6 straipsnio 2 dalies d punktas pakeičiamas taip:
            
                        „d)
                     
                     
                        dalyvauja vykdant veiksmus, kurie kelia grėsmę taikai, stabilumui ar saugumui Libijoje, arba trukdo ar kenkia sėkmingam Libijos politinio pereinamojo proceso užbaigimui, arba teikia paramą tokiems veiksmams, be kita ko:
                        
                                    i)
                                 
                                 
                                    planuodami veiksmus Libijoje, kuriais pažeidžiama taikoma tarptautinė žmogaus teisių teisė arba tarptautinė humanitarinė teisė, arba veiksmus, kurie laikomi žmogaus teisių pažeidimais, vadovaudami minėtiems veiksmams arba juos vykdydami Libijoje;
                                 
                              
                                    ii)
                                 
                                 
                                    vykdydami išpuolius prieš oro, sausumos ar jūrų uostus Libijoje arba nukreiptus prieš Libijos valstybines institucijas ar objektus, arba prieš užsienio valstybių atstovybes Libijoje;
                                 
                              
                                    iii)
                                 
                                 
                                    teikdami paramą ginkluotoms grupuotėms ar nusikaltėlių tinklams neteisėtai naudodami žalią naftą ar kitus gamtos išteklius Libijoje;
                                 
                              
                                    iv)
                                 
                                 
                                    grasindami ar darydami spaudimą Libijos valstybinėms finansų įstaigoms ir Libijos nacionalinei naftos bendrovei arba užsiimdami bet kokia veikla, dėl kurios gali būti pasisavintos Libijos valstybės lėšos arba kurios pasekmė gali būti tokių lėšų pasisavinimas;
                                 
                              
                                    v)
                                 
                                 
                                    pažeisdami JT ST rezoliucijos 1970 (2011) ir šio reglamento 1 straipsnyje nustatyto ginklų embargo Libijoje nuostatas arba padėdami jas apeiti;
                                 
                              
                                    vi)
                                 
                                 
                                    trukdydami ar kenkdami rinkimams, suplanuotiems Libijos politinio dialogo forumo veiksmų plane;
                                 
                              
                                    vii)
                                 
                                 
                                    kaip asmenys, subjektai ar organizacijos, kurie veikia bet kurio iš pirmiau nurodytų asmenų, subjektų ar organizacijų vardu ar jiems vadovaujant, arba kaip jiems ar II ar III priede išvardytiems asmenims, subjektams ar organizacijoms nuosavybės teise priklausantys ar jų kontroliuojami subjektai ar organizacijos, arba“.
                                 
                              
                  
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Liuksemburge 2021 m. birželio 21 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 206, 2015 8 1, p. 34.
         
            (2)  2016 m. sausio 18 d. Tarybos reglamentas (ES) 2016/44 dėl ribojamųjų priemonių atsižvelgiant į padėtį Libijoje ir kuriuo panaikinamas Reglamentas (ES) Nr. 204/2011 (OL L 12, 2016 1 19, p. 1).
         
            (3)  2021 m. birželio 21 d. Tarybos sprendimas (BUSP) 2021/1014, kuriuo iš dalies keičiamas Sprendimas (BUSP) 2015/1333 dėl ribojamųjų priemonių atsižvelgiant į padėtį Libijoje (žr. šio Oficialiojo leidinio p. 38).